text:
по СИП ЮАОР, при условие че извършената там обработка или преработка надхвърля операциите, посочени в член 9, параграф 1 от настоящия протокол.
 3. Без да се засягат разпоредбите на член 2, параграф 1 от настоящия протокол, материалите с произход от държава по СИП ЮАОР по смисъла на настоящия протокол се считат за материали с произход от ЕС, когато са вложени в продукт, получен в ЕС, при условие че извършената там обработка или преработка надхвърля операциите, посочени в член 9, параграф 1 от настоящия протокол, и продуктът се изнася за същата държава по СИП ЮАОР.
 4. Без да се засягат разпоредбите на член 2, параграф 2 от настоящия протокол, обработката и преработката, извършени в ЕС, се считат за извършени в държава по СИП ЮАОР, когато материалите претърпяват в тази държава последваща обработка или преработка, надхвърляща операциите, посочени в член 9, параграф 1 от настоящия протокол.
 5. Без да се засягат разпоредбите на член 2, параграф 1 от настоящия протокол, обработката и преработката, извършени в държава по СИП ЮАОР, се считат за извършени в ЕС, когато материалите претърпяват там последваща обработка или преработка, надхвърляща операциите, посочени в член 9, параграф 1 от настоящия протокол, и продуктът се изнася за същата държава по СИП ЮАОР.
 Член 4
 Диагонална кумулация
 1. Настоящият член не се прилага по отношение на кумулацията, определена в член 3 от настоящия протокол.
 2. Без да се засягат разпоредбите на член 2, параграф 2 от настоящия протокол, материалите с произход от държава по СИП ЮАОР, от ЕС, от други държави по СИП АКТБ или от ОСТ се считат за материали с произход от държавата по СИП ЮАОР, когато са вложени в продукт, получен там, при условие че извършената там обработка или преработка надхвърля операциите, посочени в член 9, параграф 1 от настоящия протокол.
 3. Без да се засягат разпоредбите на член 2, параграф 1 от настоящия протокол, материалите с произход от държава по СИП ЮАОР, от други държави по СИП АКТБ или от ОСТ се считат за материали с произход от ЕС, когато са вложени в продукт, получен там, при условие че извършената в ЕС обработка или преработка надхвърля операциите, посочени в член 9, параграф 1 от настоящия протокол.
 4. За целите на параграфи 2 и 3 произходът на материалите с произход от ЕС или от държава по СИП ЮАОР се определя в съответствие с правилата за произход от настоящия протокол и с член 30 от настоящия протокол. Произходът на материалите с произход от другите държави по СИП АКТБ или от ОСТ се определя в съответствие с правилата за произход, които са приложими в рамките на преференциалните договорености между ЕС и тези държави и територии, и в съответствие с член 30 от настоящия протокол.
 5. За кумулацията, предвидена в параграфи 2 и 3, когато обработката или преработката, извършена в държава по СИП ЮАОР или в ЕС, не надхвърля операциите, посочени в член 9, параграф 1 от настоящия протокол, полученият продукт се счита за продукт с произход от държава по СИП ЮАОР или от ЕС единствено когато добавената там стойност е


text:
по-голяма от стойността на използваните материали с произход от която и да е от другите държави или територии.
 6. Без да се засягат разпоредбите на член 2, параграф 2 от настоящия протокол, обработката и преработката, извършени в държава по СИП ЮАОР, в ЕС, в други държави по СИП АКТБ или в ОСТ, се считат за извършени в държавата по СИП ЮАОР, когато материалите претърпяват последваща обработка или преработка, надхвърляща операциите, посочени в член 9, параграф 1 от настоящия протокол.
 7. Без да се засягат разпоредбите на член 2, параграф 1 от настоящия протокол, обработката и преработката, извършени в държава по СИП ЮАОР, в други държави по СИП АКТБ или в ОСТ, се считат за извършени в ЕС, когато материалите претърпяват в ЕС последваща обработка или преработка, надхвърляща операциите, посочени в член 9, параграф 1 от настоящия протокол.
 8. За кумулацията, предвидена в параграфи 6 и 7, когато обработката или преработката, извършена в държава по СИП ЮАОР или в ЕС, не надхвърля операциите, посочени в член 9, параграф 1 от настоящия протокол, полученият продукт се счита за продукт с произход от държава по СИП ЮАОР или от ЕС единствено когато добавената там стойност е по-голяма от стойността, добавена в която и да е от другите държави или територии. Произходът на крайния продукт се определя в съответствие с правилата за произход от настоящия протокол и с член 30 от настоящия протокол.
 9. Кумулацията, предвидена в параграфи 2 и 6, може да се прилага единствено при условие че:
 а)
 държавите по СИП ЮАОР, другите държави по СИП АКТБ и ОСТ са сключили договореност или споразумение за административно сътрудничество помежду си, която(което) гарантира спазването и правилното прилагане на настоящия член и включва позоваване на използването на подходящи доказателства за произход;
 б)
 секретариатът на Южноафриканския митнически съюз и министерството на промишлеността и търговията на Мозамбик са предоставили на Европейската комисия подробна информация относно договореностите или споразуменията за административно сътрудничество, сключени с другите държави или територии, посочени в настоящия член.
 10. Кумулацията, предвидена в параграфи 3 и 7, може да се прилага единствено при условие че:
 а)
 ЕС (1), другите държави по СИП АКТБ и ОСТ са сключили договореност или споразумение за административно сътрудничество помежду си, която(което) гарантира спазването и правилното прилагане на настоящия член и включва позоваване на използването на подходящи доказателства за произход;
 б)
 Европейската комисия е предоставила на държавите по СИП ЮАОР, чрез секретариата на Южноафриканския митнически съюз и министерството на промишлеността и търговията на Мозамбик, подробна информация за споразуменията за административно сътрудничество, сключени с другите държави или територии, посочени в настоящия член.
 11. След като изискванията на параграфи 9 и 10 бъдат изпълнени и датата за едновременното влизане в сила на кумулацията, предвидена съгласно настоящия член, бъде договорена между ЕС и държавите по СИП ЮАОР, всяка от страните изпълнява своите изисквания относно публикуване и предоставяне на информация, предвидени в параграф 14.
 12. Независимо от параграф 11, началната дата на прилагане на кумулацията, предвидена съгласно настоящия член, с материали от определена държава или територия не може да настъпва след период, по-дълъг от пет

type: contracts

jurisdiction: EU


text:
(5) години, считано от датата на подписването от държава по СИП ЮАОР или от ЕС на споразумение/договореност за административно сътрудничество с тази определена държава или територия, предвидено(а) в параграфи 9 и 10.
 13. След края на периода, посочен в параграф 12, държавите по СИП ЮАОР могат да започнат да прилагат кумулацията, предвидена в параграфи 2 и 6, при условие че са изпълнени изискванията на параграф 9, докато ЕС може да започне прилагането на кумулацията, предвидена в параграфи 3 и 7, при условие че са изпълнени изискванията на параграф 10.
 14. Всяка страна публикува датата на влизане в сила на кумулацията с определена държава или територия в съответствие със своите вътрешни процедури.
 15. Кумулацията, предвидена в параграф 2, не се прилага за материали:
 а)
 от позиции 1604 и 1605 от Хармонизираната система, които са с произход от държавите от Тихоокеанския басейн, сключили СИП, съгласно член 6, параграф 6 от протокол II към Временното споразумение за партньорство между Европейската общност, от една страна, и държавите от Тихоокеанския басейн, от друга страна (2);
 б)
 от позиции 1604 и 1605 от Хармонизираната система, които са с произход от държавите от Тихоокеанския басейн, съгласно всяка бъдеща разпоредба на Всеобхватно споразумение за икономическо партньорство между ЕС и държавите от АКТБ от Тихоокеанския басейн;
 в)
 с произход от Южна Африка, които не могат да се внасят директно в ЕС безмитно и без квоти.
 16. Кумулацията, предвидена в параграф 3:
 а)
 когато крайният продукт се изнася за Южноафриканския митнически съюз, не се прилага за материали:
 i)
 с произход от държави от ЮАОР, които не са членки на Южноафриканския митнически съюз, и които не се ползват от безмитен и безквотен достъп в Южноафриканския митнически съюз съгласно Протокола относно търговията на ЮАОР; и
 ii)
 с произход от ОСТ или от държави по СИП АКТБ, различни от държавите от ЮАОР, които не са членки на Южноафриканския митнически съюз, и които не могат да се внасят директно в Южноафриканския митнически съюз безмитно и без квоти;
 б)
 когато крайният продукт се изнася за Мозамбик, не се прилага за материали с произход от ОСТ или от други държави по СИП АКТБ, които не могат да се внасят директно в Мозамбик безмитно и без квоти.
 17. Във връзка с параграф 15, буква в) и параграф 16, букви а) и б) ЕС, Южноафриканският митнически съюз и Мозамбик съответно изготвят списък на съответните материали и гарантират, че списъците се преразглеждат, когато е необходимо, за да се гарантира съответствие с посочените параграфи. Южноафриканският митнически съюз и Мозамбик уведомяват Европейската комисия за съответните свои списъци и за всякакви последващи техни версии, като в тях са обозначени измененията. ЕС уведомява секретариата на Южноафриканския митнически съюз и министерството на промишлеността и търговията на Мозамбик за съответния свой списък и за всякакви последващи негови версии, като в тях са обозначени измененията. След уведомяването, както е предвидено в настоящия параграф, всяка от страните публикува всеки от посочените списъци в съответствие с нейните вътрешни процедури. Страните публикуват списъците и всички техни последващи изменения в срок от един месец от получаване на уведомлението. В случаите


text:
когато за списъци или за техни последващи версии бъде изпратено уведомление след датата на влизане в сила на кумулацията, изключването от кумулация с материалите влиза в сила шест (6) месеца след получаването на уведомлението.
 18. Чрез дерогация от параграф 15, буква в) и параграф 16, букви а) и б) ЕС, Южноафриканският митнически съюз и Мозамбик могат да извадят всеки материал от съответните им списъци. Кумулацията с материалите, които са извадени от съответния списък, влиза в сила след извършване на уведомяване за редактираните списъци и тяхното публикуване. Страните публикуват списъците и всички техни последващи изменения в срок от един (1) месец от получаване на уведомлението.
 19. Кумулацията, предвидена в настоящия член, се прилага по отношение на изброените в приложение IX продукти само след 1 октомври 2015 г.
 Член 5
 Кумулация по отношение на материали, спрямо които в ЕС се прилага безмитен режим за най-облагодетелствана нация (НОН)
 1. Без да се засягат разпоредбите на член 2, параграф 2 от настоящия протокол, материалите без произход, които при внос в ЕС са освободени от мита в приложение на конвенционалните ставки на митото в рамките на статута на най-облагодетелствана нация, в съответствие с неговата Обща митническа тарифа (3), се считат за материали с произход от държава по СИП ЮАОР, когато са вложени в продукт, получен там. Не е необходимо тези материали да са претърпели достатъчна обработка или преработка, при условие че те са претърпели обработка или преработка, която надхвърля посочената в член 9, параграф 1 от настоящия протокол.
 2. Сертификатите за движение EUR.1 (в клетка 7) или декларациите за произход, издадени в приложение на параграф 1, съдържат следния текст:
 „Application of Article 5(1) of Protocol 1 of the EU-SADC EPA“.
 3. ЕС всяка година уведомява Специалния комитет по митническите въпроси и улесняването на търговията, посочен в член 50 от настоящото споразумение (наричан по-долу „Комитетът“), за списъка на материалите, по отношение на които се прилагат разпоредбите на настоящия член.
 4. Кумулацията, предвидена в настоящия член, не се прилага за материалите:
 а)
 към които при вноса им в ЕС се прилагат антидъмпингови или изравнителни мита, когато те са с произход от държавата, към която се прилагат тези антидъмпингови или изравнителни мита (4);
 б)
 класирани в подпозиции на Хармонизираната система, които в Общата митническа тарифа на ЕС включват 8-цифрови тарифни редове, които не са освободени от мита посредством прилагане на конвенционалните ставки на митата на ЕС за най-облагодетелствана нация.
 Член 6
 Кумулация по отношение на материали с произход от други държави, които се ползват от преференциален безмитен и безквотен достъп до ЕС
 1. Без да се засягат разпоредбите на член 2, параграф 2 от настоящия протокол, материалите с произход от държави и територии:
 а)
 които се ползват от „специалния режим за най-слаборазвитите държави“ в рамките на общата система за преференции (5);
 б)
 които се ползват от безмитен и безквотен достъп до пазара на ЕС съгласно общите разпоредби на общата система за преференции (6);
 се считат за материали с произход от държава по СИП ЮАОР, когато са вложени в продукт, получен там, при условие че са претърпели обработка или


text:
преработка, надхвърляща посочената в член 9, параграф 1 от настоящия протокол.
 1.1
 Произходът на материалите от съответните държави или територии се определя в съответствие с правилата за произход, които са приложими в рамките на преференциалните договорености между ЕС и тези държави и територии, и в съответствие с разпоредбите на член 30 от настоящия протокол.
 1.2
 Кумулацията, предвидена в настоящия параграф, не се прилага за:
 а)
 материали, към които при вноса им в ЕС се прилагат антидъмпингови или изравнителни мита, когато те са с произход от държава, към която се прилагат тези антидъмпингови или изравнителни мита (7);
 б)
 материали, класирани в подпозиции на Хармонизираната система, които в Общата митническа тарифа на ЕС включват 8-цифрови тарифни редове, които не са освободени от мита посредством прилагане на договореностите по параграф 1;
 в)
 продукти от риба тон, класирани в глави 3 и 16 от Хармонизираната система, които са обхванати от членове 7 и 12 от Регламент (ЕС) No 978/2012 на Европейския парламент и на Съвета от 25 октомври 2012 г. за прилагане на схема на общи тарифни преференции, както и последващите изменящи го и свързани с него правни актове;
 г)
 материали, които са обхванати от членове 8, 22 и 29 от Регламент (ЕС) No 978/2012 на Европейския парламент и на Съвета от 25 октомври 2012 г. за прилагане на схема на общи тарифни преференции, както и последващите изменящи го и свързани с него правни актове.
 2. По искане на държава по СИП ЮАОР материалите с произход от държави или територии, които се ползват от споразумения или договорености, при които се предвижда безмитен и безквотен достъп до пазара на ЕС, могат да се считат за материали с произход от държава по СИП ЮАОР. Искането се подава от държавата по СИП ЮАОР до ЕС чрез Европейската комисия, която взема решение по искането в съответствие с вътрешните си процедури.
 Не е необходимо тези материали да са претърпели достатъчна обработка или преработка, при условие че те са претърпели обработка или преработка, която надхвърля посочената в член 9, параграф 1 от настоящия протокол.
 2.1
 Произходът на материалите от съответните държави или територии се определя в съответствие с правилата за произход, които са приложими в рамките на преференциалните споразумения или договорености между ЕС и тези държави и територии, и в съответствие с разпоредбите на член 30 от настоящия протокол.
 2.2
 Кумулацията, предвидена в настоящия параграф, не се прилага за материалите:
 а)
 попадащи в обхвата на глави 1 — 24 от Хармонизираната система и в списъка с продукти от приложение 1, параграф 1, подточка ii) от Споразумението за селското стопанство, включено в Общото споразумение за митата и търговията (ГАТТ) от 1994 г., освен ако тези материали се ползват от безмитен и безквотен достъп до пазара на ЕС съгласно споразумение, различно от СИП, между държава от АКТБ и ЕС;
 б)
 към които при вноса им в ЕС се прилагат антидъмпингови или изравнителни мита, когато те са с произход от държавата, към която се прилагат тези антидъмпингови или изравнителни мита (8);
 в)
 класирани в подпозиции на Хармонизираната система, които в Общата митническа тарифа


text:
на ЕС включват 8-цифрови тарифни редове, които не са освободени от мита посредством прилагане на споразуменията или договореностите, посочени в настоящия параграф.
 3. Независимо от параграф 2.2, буква а) страните, в подкрепа на африканската интеграция, ще разгледат дали е възможно даден материал, посочен в параграф 2.2, буква а), с произход от страна от африканския континент, която е извън АКТБ, да бъде използван за целите на кумулацията, предвидена в параграф 2.
 4. Параграф 3 може да се прилага единствено със съгласието на страните, включително относно приложимите условия. Той се прилага за материали, които се ползват от безмитен и безквотен достъп до пазара на ЕС, и при условие че всяка от страните прилага споразумение за свободна търговия в съответствие с ГАТТ от 1994 г. с посочената страна извън АКТБ.
 5. ЕС всяка година уведомява секретариата на Южноафриканския митнически съюз и министерството на промишлеността и търговията на Мозамбик за списъка с материалите и държавите, по отношение на които се прилага параграф 1. Държавите по СИП ЮАОР уведомяват ежегодно Европейската комисия за държавите, по отношение на които е била приложена кумулация съгласно параграф 1.
 6. Сертификатите за движение EUR.1 (в клетка 7) или декларациите за произход, издадени в приложение на:
 а)
 параграф 1, съдържат следния текст: „Application of Article 6(1) of Protocol 1 to EU-SADC EPA“;
 б)
 параграф 2, съдържат следния текст: „Application of Article 6(2) of Protocol 1 to EU-SADC EPA“.
 7. Кумулацията, предвидена в параграфи 1, 2 и 3, може да се прилага единствено при условие че:
 а)
 всички държави, участващи в придобиването на статут на стоки с произход, са сключили договореност или споразумение за административно сътрудничество помежду си, която(което) гарантира правилното прилагане на настоящия член и включва позоваване на използването на подходящи доказателства за произход;
 б)
 държавата или държавите по СИП ЮАОР предоставят на ЕС, чрез Европейската комисия, подробна информация за споразуменията за административно сътрудничество, сключени с другите държави или територии, посочени в настоящия член. Комисията публикува в Официален вестник на Европейския съюз (Серия С) датата, от която предвидената в настоящия член кумулация може да се прилага по отношение на изброените в настоящия член държави или територии, които са изпълнили необходимите изисквания.
 Член 7
 Изцяло получени продукти
 1. Следните продукти се считат за изцяло получени на територията на държава по СИП ЮАОР или на територията на ЕС:
 а)
 минерални продукти, извлечени от тяхната почва или от тяхното морско дъно;
 б)
 плодови и зеленчукови продукти, чиито реколти са прибрани там;
 в)
 живи животни, родени и отгледани там;
 г)
 продукти от живи животни, отгледани там;
 д)
 продукти от заклани животни, родени и отгледани там;
 е)
 i)
 продукти, получени чрез лов или риболов, извършен там;
 ii)
 продукти от аквакултури, когато рибите, ракообразните, мекотелите и другите водни безгръбначни са родени или отгледани там от яйца, ларви или дребна риба;
 ж)
 продукти от морски риболов и други продукти, извлечени от морето извън териториалните води на ЕС или на държавите по СИП ЮАОР от техните плавателни съдове;
 з)
 продукти, произведени на борда на техните кораби-фабрики изключително от продуктите, посочени в буква ж);
 и)
 събрани там употребявани изделия,


text:
годни единствено за извличане на суровините, включително употребявани гуми, които са годни само за регенериране или за използване като отпадък;
 й)
 отпадъци и скрап, които са резултат от производствени операции, извършвани там;
 к)
 продукти, извлечени от морската почва или подпочвените пластове извън техните териториални води, при условие че те притежават изключителни права за обработване на тези почвени или подпочвени пластове;
 л)
 стоки, произведени там изключително от продуктите, посочени в букви а) — к).
 2. Понятията „техни плавателни съдове“ и „техни кораби-фабрики“ в параграф 1, букви ж) и з) се прилагат само по отношение на плавателни съдове и кораби-фабрики:
 а)
 които са регистрирани в държава — членка на ЕС, или в държава по СИП ЮАОР;
 б)
 които плават под флага на държава — членка на ЕС, или на държава по СИП ЮАОР;
 в)
 които отговарят на едно от следните условия:
 i)
 най-малко 50 процента от тях са собственост на граждани на държава — членка на ЕС, или на държава по СИП ЮАОР; или
 ii)
 те са собственост на дружества, чието седалище и основно място на стопанска дейност се намира в държава — членка на ЕС, или в държава по СИП ЮАОР; и най-малко 50 % от тях са собственост на държава — членка на ЕС, или на държава по СИП ЮАОР, на публичноправни субекти или на граждани на тази държава.
 3.
 а)
 Независимо от разпоредбите на параграф 2 ЕС признава след уведомление от страна на Намибия, че плавателните съдове, които са взети на беърбоут чартър или на лизинг от граждани на Намибия, на други държави по СИП ЮАОР или на ЕС, се третират като „техни плавателни съдове“ за извършване на риболовни дейности в неговата изключителна икономическа зона и тяхната риба се счита, че е с произход, при условие че за целите на настоящия параграф:
 i)
 плавателният съд, който е взет на беърбоут чартър или на лизинг, плава под флага на Намибия, на държава — членка на ЕС, или на държава по СИП ЮАОР за времетраенето на чартъра или лизинга;
 ii)
 квотите се основават на най-добрите налични научни доказателства и препоръки от Консултативния съвет по морските ресурси;
 iii)
 титулярите на права за риболов са граждани на Намибия или регистрирани в Намибия субекти, които са под намибийски действителен контрол, или регистрирани в Намибия съвместни предприятия, които са под намибийски действителен контрол;
 iv)
 въведена е работеща система за уведомяване на Европейската комисия за всички риболовни кораби и за предоставяне на информация за целия улов, извършен съгласно параграф 3, буква а);
 v)
 задълженията за предоставяне на информация на съответните регионални организации за управление на рибарството се изпълняват, доколкото това се изисква според съответните инструменти на посочените организации;
 vi)
 осъществява се наблюдение на целия стопански риболов от наблюдатели на риболова на борда;
 vii)
 уловът се разтоварва в пристанищата на Намибия или се поставя под надзора на митническите органи за преброяване и сертифициране;
 viii)
 уловът се преработва в помещения на сушата в Намибия или на борда на намибийски кораби-фабрики, както е определено съгласно параграф 2, или на борда на кораб-фабрика, посочен в параграф 3, буква а), доколкото


text:
съответният взет на лизинг или чартиран кораб-фабрика е корабът, който извършва съответните риболовни дейности, и на който най-малко 50 процента от екипажа са граждани на Намибия;
 ix)
 водите на Намибия остават под непрекъснато наблюдение за откриване на неразрешени риболовни дейности;
 x)
 движението на всички риболовни кораби се наблюдава чрез сателитна технология (система за наблюдение на корабите) и географското местоположение на целия улов е известно;
 xi)
 износът на Намибия за ЕС е в съответствие със законодателството на ЕС относно незаконния, нерегламентирания и недекларирания риболов;
 б)
 за да се ползва от разпоредбите на параграф 3, буква а), два (2) месеца преди началото на риболовния сезон Намибия представя доклад за прилагането на параграф 3, буква а) и уведомява Европейската комисия за плавателните съдове, извършващи дейност съгласно параграф 3 през този конкретен риболовен сезон. Ако два (2) месеца преди началото на риболовния сезон Намибия представи пълния доклад за прилагането на параграф 3, буква а) и предостави информация за посочените по-горе плавателни съдове, преди началото на риболовния сезон Европейската комисия прави общодостъпна подробната информация за корабите, за които е била уведомена, и за датата, от която параграф 3, буква а) се прилага към посочените плавателни съдове;
 в)
 Намибия уведомява Комитета за всяка промяна в своето законодателство относно риболовните дейности и относно това дали условията за прилагане на параграф 3, буква а) са изпълнени след законодателните промени;
 г)
 параграф 3, буква а) не се прилага, ако Европейската комисия не е уведомена в съответствие с параграф 3, буква б) или ако Комитетът не е информиран в съответствие с параграф 3, буква в);
 д)
 в случай че броят на плавателните съдове, извършващи дейност съгласно параграф 3, буква а), бъде счетен за необичайно висок в сравнение с извършващите дейност през предходни години, Европейската комисия би могла да повдигне въпроса пред Комитета за приемане на подходящи мерки за коригиране на това положение;
 е)
 Всяка от страните може да отнесе въпросите относно прилагането на параграф 3, букви а) — д) до Съвместния съвет, ако Комитетът не приеме удовлетворително решение относно прилагането на тези разпоредби. След като даден въпрос относно прилагането на параграф 3, букви а) — д) бъде отнесен пред Съвместния съвет, последният взема решение в срок от сто и осемдесет (180) дни. Ако Съвместния съвет не е в състояние да вземе решение в срок от сто и осемдесет (180) дни, прилагането на предвидената в параграф 3 дерогация се спира, докато бъде постигнато споразумение. Ако в рамките на Съвместния съвет не бъде достигнато до удовлетворително решение, дадена страна може да реши също така да отнесе въпроса към механизма за уреждане на спорове в рамките на настоящото споразумение, както е предвидено в ЧАСТ III от настоящото споразумение.
 Член 8
 Достатъчно обработени или преработени продукти
 1. За целите на член 2 от настоящия протокол продукти, които не са изцяло получени, се считат за достатъчно обработени или преработени, когато са изпълнени условията, предвидени в приложение II.
 2. Независимо от разпоредбите на параграф 1 продукти, които фигурират в списъка в приложение IIа, могат да бъдат считани за достатъчно обработени или преработени по смисъла на член


text:
2 от настоящия протокол, когато са изпълнени предвидените в това приложение условия.
 3. Условията, посочени в параграфи 1 и 2 по-горе, указват за всички продукти, обхванати от настоящото споразумение, обработката или преработката, която трябва да бъде извършена върху използваните при производството материали без произход, и се прилагат само по отношение на тези материали. От това съответно следва, че ако продукт, който е придобил статут на продукт с произход посредством изпълняването на предвидените в приложение II или в приложение IIа условия, се използва за производството на друг продукт, условията, приложими по отношение на продукта, в който той е вложен, не се прилагат към него и не се вземат предвид материалите без произход, които може да са били използвани при неговото производство.
 4. Независимо от параграфи 1 и 2, материалите без произход, които съгласно предвидените в приложение II и в приложение IIа условия не следва да се използват при производството на определен продукт, въпреки това могат да се използват, при условие че:
 а)
 тяхната обща стойност не надхвърля 15 процента от цената на продукта франко завода;
 б)
 нито един от процентите, посочени в списъка в приложение II и в приложение IIа за максималната стойност на материалите без произход, не е надвишен вследствие на прилагането на настоящия параграф.
 5. Разпоредбите на параграф 4 не се прилагат за продукти от глави 50 — 63 от Хармонизираната система.
 6. Параграфи 1 — 5 се прилагат при спазване на разпоредбите на член 9 от настоящия протокол.
 Член 9
 Недостатъчна обработка или преработка
 1. Без да се засягат разпоредбите на параграф 2, следните операции се считат за недостатъчна обработка или преработка за придобиване на статут на продукти с произход, независимо от това дали са изпълнени изискванията на член 8 от настоящия протокол:
 а)
 операции по съхранение, гарантиращи запазването на продуктите в добро състояние по време на транспортиране и складиране;
 б)
 разделяне и събиране на пакети;
 в)
 измиване, почистване; отстраняване на прах, окисни, маслени, бояджийски или други покрития;
 г)
 гладене с ютия или гладачна преса на текстилни изделия;
 д)
 прости операции по боядисване и полиране;
 е)
 лющене, частично или цялостно избелване, полиране и гланциране на житни растения и ориз;
 ж)
 операции по оцветяване на захар или оформянето ѝ на бучки; частично или цялостно смилане на кристална захар;
 з)
 белене, премахване на костилките и черупките на плодове, ядки и зеленчуци;
 и)
 подостряне, просто смилане или просто нарязване;
 й)
 пресяване, отделяне, сортиране, класиране, категоризиране, съчетаване; (включително съставянето на комплекти от изделия);
 к)
 просто поставяне в бутилки, метални кутии, флакони, торби, каси, кутии, прикрепване за подложки или плочи и всякакви други прости операции по опаковане;
 л)
 поставяне или отпечатване на маркировки, етикети, емблеми и други подобни отличителни знаци върху продукти или техните опаковки;
 м)
 просто смесване на продукти, дори и от различни видове, включително просто добавяне на вода или разреждане;
 н)
 смесване на захар с какъвто и да било материал;
 о)
 просто сглобяване на части от изделия за получаване на завършено изделие или разглобяване на продукти на части;
 п)
 дехидратиране или денатуриране на продукти;
 р)
 комбинация от две или повече операции,


text:
посочени в букви а) — п).
 с)
 клане на животни.
 2. Всички операции, извършени в Европейския съюз или в държавите по СИП ЮАОР върху даден продукт, се преценяват заедно, когато се определя дали претърпяната от продукта обработка или преработка трябва да се счита за недостатъчна по смисъла на параграф 1.
 Член 10
 Единица за оценка
 1. Единицата за оценка за целите на прилагането на разпоредбите на настоящия протокол е конкретният продукт, който се счита за основна единица при определяне на класирането, като се използва номенклатурата на Хармонизираната система.
 Следователно:
 а)
 когато един продукт, съставен от група или сбор от изделия, е класиран съгласно изискванията на Хармонизираната система в една-единствена позиция, цялата съвкупност съставлява единицата за оценка;
 б)
 когато една пратка се състои от определен брой идентични продукти, класирани в една и съща позиция на Хармонизираната система, всеки продукт трябва да се разглежда отделно при прилагането на разпоредбите на настоящия протокол.
 2. Когато съгласно Общо правило 5 относно тълкуването на Хармонизираната система опаковката е включена заедно с продукта за целите на класирането, тя се включва и за целите на определянето на произхода.
 Член 11
 Принадлежности, резервни части и инструменти
 Принадлежностите, резервните части и инструментите, които представляват част от нормалната окомплектовка на оборудване, машина, апарат или превозно средство, заедно с които се доставят, като са включени в тяхната цена или не се фактурират отделно, се считат за едно цяло с въпросното оборудване, машина, апарат или превозно средство.
 Член 12
 Koмплекти
 Комплектите съгласно определението в Общо правило 3 относно тълкуването на Хармонизираната система се считат за комплекти с произход, когато всички съставящи ги продукти са с произход. Въпреки това когато един комплект е съставен от продукти с произход и от такива без произход, комплектът като цяло се счита за комплект с произход, при условие че стойността на продуктите без произход не надхвърля 15 % от цената на комплекта франко завода.
 Член 13
 Неутрални елементи
 За да се определи дали един продукт е с произход, не е необходимо да се определя произходът на следните елементи, които могат да бъдат използвани за неговото производство:
 а)
 енергия и гориво;
 б)
 инсталации и оборудване;
 в)
 машини и инструменти;
 г)
 стоки, които не влизат и не са предназначени да влязат в крайния състав на продукта.
 ДЯЛ III
 ТЕРИТОРИАЛНИ ИЗИСКВАНИЯ
 Член 14
 Принцип на териториалност
 1. С изключение на предвиденото в членове 3, 4, 5 и 6 от настоящия протокол и в параграф 3, условията за придобиването на статут на продукт с произход, предвидени в дял II, трябва да бъдат изпълнени без прекъсване в държава по СИП ЮАОР или в ЕС.
 2. С изключение на предвиденото в членове 3, 4, 5 и 6 от настоящия протокол, когато стоки с произход, изнесени от държава по СИП ЮАОР или от ЕС към друга държава, бъдат върнати, те трябва да се разглеждат като стоки без произход, освен ако не бъде доказано по удовлетворителен за митническите органи начин, че:
 а)
 върнатите стоки са същите като изнесените стоки; и
 б)
 те не са претърпели каквито и да било операции, освен необходимите за съхраняването им


text:
в добро състояние, докато са били в тази държава или докато са били изнасяни.
 3. Придобиването на статут на продукт с произход в съответствие с условията, предвидени в дял II, не се засяга от обработката или преработката, извършена извън ЕС или държава по СИП ЮАОР върху материали, изнесени от ЕС или от държава по СИП ЮАОР и впоследствие внесени обратно там, при условие че:
 а)
 посочените материали са изцяло получени в ЕС или в държава по СИП ЮАОР или са претърпели обработка или преработка, която надхвърля операциите, посочени в член 9 от настоящия протокол, преди да бъдат изнесени; и
 б)
 може да бъде доказано по удовлетворителен за митническите органи начин, че:
 i)
 внесените обратно стоки са получени чрез обработка или преработка на изнесените материали; и
 ii)
 общата добавена стойност, придобита извън ЕС или държава по СИП ЮАОР чрез прилагане на разпоредбите на настоящия член, не надхвърля 10 % от цената франко завода на крайния продукт, за който се иска получаването на статут на продукт с произход.
 4. За целите на параграф 3 условията за придобиването на статут на продукт с произход, предвидени в дял II, не се прилагат по отношение на обработката или преработката, извършени извън ЕС или държава по СИП ЮАОР. Въпреки това когато в списъка в приложение II или в приложение IIа се прилага правило, определящо максимална стойност за всички вложени материали без произход при определяне на статута на произход на крайния продукт, общата стойност на материалите без произход, вложени на територията на съответната страна, взети заедно с общата добавена стойност, придобита извън ЕС или държава по СИП ЮАОР чрез прилагане на разпоредбите на настоящия член, не трябва да надхвърля посочения процент.
 5. За целите на прилагането на разпоредбите на параграфи 3 и 4 „обща добавена стойност“ означава всички разходи, възникнали извън ЕС или държава по СИП ЮАОР, включително стойността на материалите, които са вложени там.
 6. Разпоредбите на параграфи 3 и 4 не се прилагат по отношение на продуктите, които не изпълняват условията, предвидени в списъка в приложение II или в приложение IIа, или които могат да бъдат считани за достатъчно обработени или преработени единствено ако се прилага общото допустимо отклонение, определено в член 8, параграф 4 от настоящия протокол.
 7. Разпоредбите на параграфи 3 и 4 не се прилагат по отношение на продуктите от глави 50 — 63 от Хармонизираната система.
 8. Всяка обработка или преработка от вида, влизащ в обхвата на разпоредбите на настоящия член, и извършена извън ЕС или държава по СИП ЮАОР, се извършва съгласно режим пасивно усъвършенстване или подобни режими.
 Член 15
 Забрана за промяна
 1. Продуктите, декларирани за потребление в една от страните, трябва да бъдат същите като изнесените от другата страна, в която се счита, че е техният произход. Те не трябва да бъдат променяни или трансформирани по какъвто и да било начин, нито подложени на операции, различни от операциите, предназначени да ги съхранят в добро състояние, или различни от добавяне или поставяне на маркировки, етикети, пломби или каквато и да е документация, с цел да се осигури съответствие със


text:
специфичните национални изисквания на страната вносител, преди да бъдат декларирани за потребление.
 2. Продуктите или пратките могат да бъдат съхранявани, при условие че остават под митнически надзор в държавата(ите) на транзитно преминаване.
 3. Без да се засягат разпоредбите на дял V, разделянето на пратки се допуска, когато се извършва от износителя или на негова отговорност, при условие че те остават под митнически надзор в държавата(ите) на разделяне.
 4. Изискванията по параграфи 1 — 3 се считат за изпълнени, освен ако митническите органи имат основание да смятат противното; в такива случаи митническите органи могат да поискат от декларатора да представи доказателство за изпълнение на изискванията, което може да бъде дадено под всякаква форма, включително чрез транспортни документи, издадени въз основа на сключен договор, като например товарителници, или фактическо или конкретно доказателство, основаващо се на маркировката или номерирането на пакетите, или всяко доказателство, свързано със самите стоки.
 Член 16
 Счетоводно разделяне
 1. Когато възникват значителни разходи или материални затруднения при отделното съхраняване на наличности от взаимозаменяеми материали с произход и материали без произход, митническите органи могат при писмено искане от страна на заинтересованите да разрешат да се използва така нареченият метод на „счетоводно разделяне“ (наричан по-долу „методът“) за управление на такива наличности.
 2. Методът трябва да е в състояние да гарантира, че във всеки един момент броят на получените продукти, които могат да бъдат считани за продукти с произход от държава по СИП ЮАОР или от ЕС, е същият като този, който би могъл да бъде получен при физическо разделяне на наличностите.
 3. Митническите органи могат да обвържат предоставянето на посоченото в параграф 1 разрешение с всякакви считани за подходящи условия.
 4. Методът се прилага и използването му се отразява въз основа на общите счетоводни принципи, приложими в държавата, в която е бил произведен продуктът.
 5. Бенефициерът на метода може да издаде или да подаде заявление за издаване на доказателства за произход, в зависимост от случая, за количеството продукти, които могат да бъдат считани за продукти с произход. По искане на митническите органи бенефициерът предоставя декларация относно начина на управление на количествата.
 6. Митническите органи осъществяват контрол върху използването на разрешението и могат да го отнемат, ако бенефициерът го използва по какъвто и да е неправилен начин или не изпълнява някое от другите условия, определени в настоящия протокол.
 7. За целите на параграф 1 „взаимозаменяеми материали“ означава материали, които са от един и същ вид и с едно и също търговско качество, с еднакви технически и физически характеристики и които не могат да бъдат разграничени един от друг за целите на определянето на произхода.
 Член 17
 Превоз на захар
 Разрешава се превозът по море между териториите на страните на сурова захар, без ароматизиращи или оцветяващи добавки и предназначена за последващо рафиниране, от подпозиции 1701.12, 1701.13 и 1701.14 от Хармонизираната система, с различен произход, без тази захар да бъде съхранявана в отделни складове. Трябва да се гарантира, че количествата такава захар, които могат да бъдат считани за продукт с произход, са същите като количествата, които биха били декларирани за внос при съхраняване на


text:
захарта в отделни складове. Последното пристанище на натоварване следва да бъде на територията на държава по СИП АКТБ.
 Член 18
 Изложения
 1. Продукти с произход, изпратени за участие в изложение в държава или територия, различна от посочените в членове 4 и 6 от настоящия протокол, с които се прилага кумулация, и продадени след изложението с цел внос в ЕС или в държава по СИП ЮАОР, се ползват при внос от разпоредбите на настоящото споразумение, при условие че бъде доказано по удовлетворителен за митническите органи начин, че:
 а)
 даден износител е изпратил тези продукти от държава по СИП ЮАОР или от ЕС в държавата, в която се провежда изложението, и ги е изложил там;
 б)
 продуктите са били продадени или прехвърлени по друг начин от този износител на лице в държава по СИП ЮАОР или в ЕС;
 в)
 продуктите са били изпратени по време на изложението или непосредствено след него в състоянието, в което са били изпратени за участие в изложението; и
 г)
 след изпращането им за участие в изложението продуктите не са били използвани за друга цел, освен за показване на изложението.
 2. Трябва да се издаде или изготви доказателство за произход в съответствие с разпоредбите на дял IV, което да се предостави на митническите органи на държавата вносител по обичайния начин. В него трябва да са посочени наименованието и адресът на изложението. При необходимост могат да бъдат поискани допълнителни документални доказателства за условията, при които продуктите са били изложени.
 3. Параграф 1 се прилага по отношение на всяко търговско, промишлено, селскостопанско или занаятчийско изложение, панаир или подобно обществено изложение, което не е организирано за частни цели в магазини или търговски помещения с оглед продажбата на чуждестранни продукти и по време на което продуктите остават под митнически контрол.
 ДЯЛ IV
 ДОКАЗАТЕЛСТВО ЗА ПРОИЗХОД
 Член 19
 Общи изисквания
 1. При внос в EC на продукти с произход от държава по СИП ЮАОР и при внос в държава по СИП ЮАОР на продукти с произход от ЕС същите се ползват от разпоредбите на настоящото споразумение при представяне на един от следните документи:
 а)
 в случаите, посочени в член 24, параграф 1 от настоящия протокол, декларация, наричана по-долу „декларация за произход“, направена от износителя върху фактура, известие за доставка или всякакъв друг търговски документ, който описва съответните продукти достатъчно подробно, за да могат те да бъдат идентифицирани. Текстът на декларацията за произход е поместен в приложение IV; или
 б)
 сертификат за движение EUR.1, чийто образец е поместен в приложение III.
 2. Независимо от параграф 1, в посочените в член 29 от настоящия протокол случаи продуктите с произход по смисъла на настоящия протокол се ползват от настоящото споразумение, без да е необходимо да се представя някой от документите, посочени по-горе.
 3. За целите на прилагането на разпоредбите на настоящия дял износителите се стремят да използват език, който е общ за държавите по СИП ЮАОР и за ЕС.
 Член 20
 Процедура по издаване на сертификат за движение EUR.1
 1. Сертификат за движение EUR.1 се издава от митническите органи на държавата износител въз основа на заявление,


text:
отправено в писмена форма от износителя или, като се запразва неговата отговорност, от упълномощен от него представител.
 2. За тази цел износителят или упълномощеният от него представител попълват сертификата за движение EUR.1 и формуляра на заявлението, чиито образци са представени в приложение III. Тези формуляри се попълват в съответствие с разпоредбите на настоящия протокол. Ако те са попълнени на ръка, това се прави с мастило и с печатни букви. Описанието на продуктите трябва да е направено в клетката, предназначена за тази цел, без да се оставят празни редове. Когато клетката не е изцяло запълнена, трябва да се постави хоризонтална черта под последния ред на описанието, като празното пространство трябва да се зачертае.
 3. Износителят, който подава заявление за издаване на сертификат за движение EUR.1, трябва да бъде готов да представи по всяко време, при поискване от страна на митническите органи на държавата износител, където се издава сертификатът за движение EUR.1, всички подходящи документи, които доказват, че съответните продукти притежават статут на продукти с произход, както и че са изпълнени другите изисквания на настоящия протокол.
 4. Сертификат за движение EUR.1 се издава от митническите органи на държава — членка на ЕС, или на държава по СИП ЮАОР, ако съответните продукти могат да се считат за продукти с произход от ЕС или от държавите по СИП ЮАОР, или от някоя от другите държави или територии, посочени в член 4 от настоящия протокол, и ако изпълняват другите изисквания на настоящия протокол.
 5. Митническите органи, издаващи сертификата, предприемат всички необходими мерки, за да проверят дали продуктите имат статут на продукти с произход и дали са изпълнени другите изисквания на настоящия протокол. За тази цел те имат право да изискват всякакви доказателства и да извършват всякакви проверки на счетоводните документи на износителя или всякакви други проверки, които сметнат за необходими. Митническите органи, издаващи сертификата, също така се уверяват, че посочените в параграф 2 формуляри са надлежно попълнени. По-специално те проверяват дали полето, предвидено за описанието на продуктите, е попълнено по начин, изключващ всяка възможност за неправомерни добавки.
 6. Датата на издаване на сертификата за движение EUR.1 се посочва в клетка 11 от сертификата.
 7. Сертификатът за движение EUR.1 се издава от митническите органи и се предоставя на износителя веднага щом действителният износ бъде осъществен или гарантиран.
 Член 21
 Сертификати за движение EUR.1, издадени впоследствие
 1. Независимо от разпоредбите на член 20, параграф 7 от настоящия протокол, сертификат за движение EUR.1 може по изключение да бъде издаден след износа на продуктите, за които се отнася, ако:
 а)
 той не е бил издаден към момента на износа поради грешки или неволни пропуски или поради наличие на особени обстоятелства; или
 б)
 бъде доказано по удовлетворителен за митническите органи начин, че е бил издаден сертификат за движение EUR.1, но същият не е бил приет при вноса по технически причини.
 2. За целите на прилагането на параграф 1 износителят трябва да посочи в своето заявление мястото и датата на износа на продуктите, за които се отнася сертификатът за движение EUR.1, и да изложи причините за своето искане.
 3. Митническите органи


text:
могат да издадат сертификат за движение EUR.1 впоследствие, но само след като се уверят, че предоставената информация в заявлението на износителя отговаря на информацията в съответното досие.
 4. Сертификатите за движение EUR.1, издадени впоследствие, трябва да съдържат следния израз на английски език:
 „ISSUED RETROSPECTIVELY“
 или на португалски език:
 „EMITIDO A POSTERIORI“.
 5. Изразът, посочен в параграф 4, се вписва в клетка 7 на сертификата за движение EUR.1.
 Член 22
 Издаване на дубликат на сертификат за движение EUR.1
 1. В случай на кражба, загуба или унищожаване на сертификат за движение EUR.1 износителят може да поиска от митническите органи, които са го издали, дубликат, изготвен въз основа на документите за износ, с които те разполагат.
 2. Издаденият по този начин дубликат трябва да съдържа следната дума на английски език:
 „DUPLICATE“
 или на португалски език:
 „SEGUNDA VIA“.
 3. Текстът, посочен в параграф 2, се вписва в клетка 7 на дубликата на сертификата за движение EUR.1.
 4. Дубликатът, на който трябва да бъде изписана датата на издаване на оригиналния сертификат за движение EUR.1, поражда действие, считано от тази дата.
 Член 23
 Издаване на сертификати за движение EUR.1 въз основа на предварително издадено или изготвено доказателство за произход
 Когато продукти с произход са поставени под контрола на митническо учреждение в държава по СИП ЮАОР или в ЕС, е възможно оригиналното доказателство за произход да се замени с един или повече сертификати за движение EUR.1 с цел изпращане на всички или на някои от тези продукти на друго място в рамките на държавите по СИП ЮАОР или в рамките на ЕС. Заместващият(ите) сертификат(и) за движение EUR.1 се издава(т) от митническото учреждение, под чийто контрол са поставени продуктите, и се заверява(т) от митническия орган, под чийто контрол са поставени продуктите.
 Член 24
 Условия за изготвяне на декларация за произход
 1. Декларация за произход по член 19, параграф 1, буква а) от настоящия протокол може да бъде изготвена от:
 а)
 одобрен износител по смисъла на член 25 от настоящия протокол, или
 б)
 всеки износител за всяка пратка, която се състои от един или повече пакети, съдържащи продукти с произход, чиято обща стойност не надхвърля 6 000 EUR.
 2. Декларация за произход може да бъде изготвена, ако съответните продукти могат да се считат за продукти с произход от държавите по СИП ЮАОР или от ЕС, или от някоя от другите държави или територии, посочени в член 4 от настоящия протокол, и ако изпълняват другите изисквания на настоящия протокол.
 3. Износителят, изготвящ декларация за произход, трябва да бъде готов да представи по всяко време, по искане на митническите органи на държавата износител, всички подходящи документи, които доказват, че съответните продукти притежават статут на продукти с произход, както и че са изпълнени другите изисквания на настоящия протокол.
 4. Декларация за произход се изготвя от износителя посредством напечатване на пишеща машина, полагане на печат или отпечатване върху фактурата, известието за доставка или върху друг търговски документ на текста на декларацията, който е посочен в приложение IV към настоящия протокол, чрез използване на една от езиковите версии, предвидени в посоченото приложение, и в


text:
съответствие с разпоредбите на националното законодателство на държавата износител. Ако декларацията се изготвя на ръка, тя трябва да е написана с мастило и с печатни букви.
 5. На декларациите за произход се поставя собственоръчно оригиналният подпис на износителя. От одобрения по смисъла на член 25 от настоящия протокол износител обаче не се изисква да подписва тези декларации, ако той се задължи писмено пред митническите органи на държавата износител да поеме пълната отговорност за всяка декларация за произход, която го идентифицира, все едно че е подписана собственоръчно от него.
 6. Декларация за произход може да бъде изготвена от износителя в момента на износа на продуктите, за които се отнася, или след износа, при условие че е представена в държавата вносител не по-късно от две (2) години след вноса на продуктите, за които се отнася.
 Член 25
 Одобрен износител
 1. Митническите органи на държавата износител могат да разрешат на всеки износител, който извършва често транспортиране на продукти съгласно разпоредбите за търговско сътрудничество, предвидени в настоящото споразумение, да изготвя декларации за произход независимо от стойността на съответните продукти. Износител, който иска да получи такова разрешение, трябва да предостави по удовлетворителен за митническите органи начин всички гаранции, необходими за проверка на това дали продуктите притежават статут на продукти с произход, както и дали са изпълнени другите изисквания на настоящия протокол.
 2. Митническите органи могат да обвържат предоставянето на статут на одобрен износител със спазването на всички условия, които сметнат за необходими.
 3. Митническите органи определят на одобрения износител номер на митническото разрешение, който трябва да фигурира върху декларацията за произход.
 4. Митническите органи упражняват надзор върху използването на разрешението от одобрения износител.
 5. Митническите органи могат да отнемат разрешението по всяко време. Те го отнемат, когато одобреният износител вече не предоставя гаранциите по параграф 1, не отговаря на условията по параграф 2, или по друг начин използва неправилно разрешението.
 Член 26
 Валидност на доказателството за произход
 1. Доказателството за произход е със срок на валидност десет (10) месеца от датата на издаване в държавата износител и трябва да се представи в рамките на посочения срок на митническите органи на държавата вносител.
 2. Доказателства за произход, които са представени на митническите органи на държавата вносител след крайната дата за представяне, посочена в параграф 1, могат да бъдат приети за целите на прилагане на преференциалното третиране, когато непредставянето на тези документи преди крайната дата се дължи на изключителни обстоятелства.
 3. В други случаи на закъсняло представяне митническите органи на държавата вносител могат да приемат доказателствата за произход, когато продуктите са им били представени преди посочената крайна дата.
 Член 27
 Представяне на доказателството за произход
 Доказателството за произход се представя на митническите органи на държавата вносител в съответствие с приложимите в нея процедури. Посочените органи могат да изискват превод на определено доказателство за произход и могат също така да изискват декларацията за внос да бъде придружена от писмено изявление на вносителя, че продуктите отговарят на условията, изисквани за прилагане на настоящото споразумение.
 Член 28
 Внос, осъществяван чрез поредица от доставки
 Когато по искане на вносителя и при


text:
условията, установени от митническите органи на държавата вносител, разглобени или несглобени продукти по смисъла на Общо правило 2 а) относно тълкуването на Хармонизираната система, попадащи в раздели XVI и XVII или в позиции 7308 и 9406 от Хармонизираната система, се внасят чрез поредица от доставки, на митническите органи се представя само едно доказателство за произход за тези продукти при вноса на първата доставка.
 Член 29
 Освобождаване от изискването за представяне на доказателство за произход
 1. Продукти, изпращани като малки пакети от частни лица за частни лица или представляващи част от личния багаж на пътници, се приемат за продукти с произход, без да се изисква представяне на доказателство за произход, при условие че тези продукти не са внесени с търговска цел и че са декларирани като отговарящи на изискванията на настоящия протокол, и когато няма съмнение относно достоверността на такава декларация. Когато продуктите са изпратени по пощата, тази декларация може да бъде направена върху митническата декларация СN22/СN23 или върху лист хартия, приложен към посочения документ.
 2. Внос, който е инцидентен и се състои единствено от продукти за лична употреба на получателите или на пътниците или на техните семейства, не се счита за внос с търговска цел, ако от естеството и количеството на продуктите е видно, че те нямат търговско предназначение.
 3. Освен това общата стойност на тези продукти не може да надхвърля 500 EUR в случаите на малки пакети или 1 200 EUR в случаите на продукти, които са част от личния багаж на пътниците.
 Член 30
 Информационна процедура за целите на кумулацията
 1. Когато се прилагат член 3, параграфи 2 и 3 и член 4, параграфи 2 и 3 от настоящия протокол, доказателството за притежаване на статут на продукти с произход по смисъла на настоящия протокол от материалите, доставени от държава по СИП ЮАОР, от ЕС, от друга държава по СИП АКТБ или от отделна ОСТ, се представя чрез сертификат за движение EUR.1, чрез декларация за произход или чрез декларацията от доставчика, чийто образец фигурира в приложение V А, представени от износителя в коя да е от тези държави или територии или в ЕС, откъдето са доставени материалите. Когато се прилага член 6, параграф 1 от настоящия протокол, доказателството за притежаване на статут на продукти с произход се прави чрез формуляр А или чрез изявление за произход.
 2. Когато се прилагат член 3, параграфи 4 и 5 и член 4, параграфи 6 и 7 от настоящия протокол, доказателството за обработката или преработката, извършени в държава по СИП ЮАОР, в ЕС, в друга държава по СИП АКТБ или в отделна ОСТ, се представя чрез декларацията на доставчика, чийто образец фигурира в приложение V Б, представена от износителя в коя да е от тези държави или територии или в ЕС, откъдето са доставени материалите. Доставчикът изготвя отделна декларация за всяка пратка от стоки върху търговската фактура, отнасяща се до тази доставка, или като приложение към тази фактура, или върху известие за доставка или друг търговски документ, отнасящ се до тази доставка, който описва съответните материали достатъчно подробно, за да могат те да


text:
бъдат идентифицирани.
 3. Когато даден доставчик редовно доставя на определен клиент стоки, чийто статут по отношение на действащите правила за преференциалния произход се очаква да остане постоянен за значителни периоди от време, той може да представи една-единствена декларация, която да обхваща последващите доставки на тези стоки, наричана по-долу „дългосрочна декларация на доставчик“, при условие че фактите или обстоятелствата, въз основа на които тя е издадена, остават непроменени. Дългосрочна декларация на доставчик може да се издаде за срок не по-дълъг от една година от датата на нейното издаване.
 4. Дългосрочна декларация на доставчик може да се издаде и с обратно действие. В такива случаи валидността ѝ не може да надхвърля срок от една година от датата, на която поражда действие. При все това се признава, че митническите органи ще имат право да отменят дългосрочна декларация на доставчик, ако обстоятелствата се променят или ако бъде представена неточна или невярна информация.
 5. Доставчикът уведомява незабавно клиента, когато дългосрочната декларация на доставчика вече не е валидна за доставяните стоки.
 6. Декларацията на доставчика може да бъде направена върху предварително отпечатан формуляр.
 7. На декларациите на доставчика се поставя собственоръчно оригиналният подпис на доставчика. Когато декларацията за произход и декларацията на доставчика обаче са изготвени посредством методи за електронна обработка на данни, не е необходимо декларацията на доставчика да е подписана собственоръчно, при условие че отговорното длъжностно лице в дружеството доставчик е идентифицирано по удовлетворителен за митническите органи начин в държавата, в която са изготвени декларациите на доставчика. Посочените митнически органи могат да определят условия за прилагането на настоящия параграф.
 8. Декларациите на доставчика се представят на митническите органи в държавата износител, от които е поискано издаването на сертификата за движение EUR.1.
 9. Доставчикът, който изготвя декларация, трябва да бъде готов да представи по всяко време, по искане на митническите органи на държавата, в която се изготвя декларацията, всички необходими документи, доказващи, че посочената в декларацията информация е вярна.
 10. Декларациите на доставчиците и информационните сертификати, които съответно са изготвени или издадени преди датата на влизане в сила на настоящия протокол в съответствие с член 26 от приложение II към Регламент (ЕО) No 1528/2007 на Съвета, остават валидни за преходен период от дванадесет (12) месеца.
 Член 31
 Подкрепящи документи
 Документите, посочени в член 20, параграф 3 и в член 24, параграф 3 от настоящия протокол, които се използват с цел доказване, че продуктите, обхванати от сертификат за движение EUR.1 или от декларация за произход, могат да бъдат считани за продукти с произход от държава по СИП ЮАОР, от ЕС или от някоя от другите държави или територии, посочени в членове 4 и 6 от настоящия протокол, както и че изпълняват другите изисквания на настоящия протокол, могат да се състоят от, inter alia, следното:
 а)
 пряко доказателство за операциите, извършени от износителя или доставчика за получаване на съответните стоки, съдържащо се например в неговите счетоводни документи или във вътрешното му счетоводство;
 б)
 документи, с които се доказва притежаването от използваните материали на статут на материали с произход и които са издадени или изготвени в държава по


text:
СИП ЮАОР, в ЕС или в някоя от другите държави или територии, посочени в членове 4 и 6 от настоящия протокол, когато тези документи се използват в съответствие с националното законодателство;
 в)
 документи, с които се доказва обработката или преработката на материалите в държава по СИП ЮАОР, в ЕС или в някоя от другите държави или територии, посочени в членове 4 и 6 от настоящия протокол, и които са издадени или изготвени в държава по СИП ЮАОР, в ЕС или в някоя от другите държави или територии, посочени в членове 4 и 6 от настоящия протокол, когато тези документи се използват в съответствие с националното законодателство;
 г)
 сертификати за движение EUR.1 или декларации за произход, доказващи притежаването от използваните материали на статут на материали с произход и издадени или изготвени в държава по СИП ЮАОР, в ЕС или в някоя от другите държави или територии, посочени в член 4, и в съответствие с настоящия протокол.
 Член 32
 Съхранение на доказателствата за произход и на подкрепящите документи
 1. Износителят, който подава заявление за издаването на сертификат за движение EUR.1, съхранява най-малко три (3) години документите, посочени в член 20, параграф 3 от настоящия протокол.
 2. Износителят, който изготвя декларация за произход, съхранява най-малко три (3) години копие от тази декларация за произход, както и документите, посочени в член 24, параграф 3 от настоящия протокол.
 3. Доставчикът, който изготвя декларация на доставчика, съхранява за срок от най-малко три (3) години копия от декларацията и от фактурата, от известията за доставка или от друг търговски документ, към които е прикрепена тази декларация, както и документите, посочени в член 30, параграф 9 от настоящия протокол.
 4. Митническите органи на държавата износител, които издават сертификат за движение EUR.1, съхраняват най-малко три (3) години заявлението, посочено в член 20, параграф 2 от настоящия протокол.
 5. Митническите органи на държавата вносител съхраняват най-малко три (3) години сертификатите за движение EUR.1 и декларациите за произход, които са им представени.
 Член 33
 Несъответствия и технически грешки
 1. Откриването на несъществени несъответствия между данните, посочени в доказателството за произход, и тези, посочени в документите, предоставени на митническото учреждение с цел осъществяване на формалностите по вноса на продуктите, не прави ipso facto доказателството за произход нищожно, ако надлежно бъде установено, че този документ съответства на представените продукти.
 2. Очевидните технически грешки, като например печатни грешки в доказателство за произход, не следва да бъдат причина този документ да бъде отхвърлен, ако тези грешки не са такива, че да предизвикват съмнения относно верността на изявленията, направени в този документ.
 Член 34
 Суми, изразени в евро
 1. За целите на прилагането на разпоредбите на член 24, параграф 1, буква б) и на член 29, параграф 3 от настоящия протокол в случаите, в които продуктите са фактурирани във валута, различна от евро, сумите в националните валути на държавите по СИП ЮАОР или на държавите — членки на ЕС, равностойни на сумите, изразени в евро, се определят ежегодно от всяка от съответните държави.
 2. Дадена пратка може да се ползва от разпоредбите на член 24, параграф


text:
1, буква б) или на член 29, параграф 3 от настоящия протокол, като за основа се използва валутата, в която е съставена фактурата, съгласно сумата, определена от съответната държава.
 3. Сумите, които следва да се използват в която и да е национална валута, представляват равностойността в тази валута на сумите, изразени в евро към първия работен ден на месец октомври. Тези суми се съобщават на Европейската комисия до 15 октомври и важат от 1 януари на следващата година. Европейската комисия уведомява всички съответни държави за съответните суми.
 4. Дадена държава може да закръглява нагоре или надолу сумата, получена от конвертирането в националната ѝ валута на сума, изразена в евро. Закръглената сума не може да се различава с повече от 5 % от сумата, получена в резултат на конвертирането. Дадена държава може да запази непроменена равностойността в своята национална валута на сума, изразена в евро, ако по време на годишното адаптиране, предвидено в параграф 3, конвертирането на тази сума, преди всякакво закръгляване, води до увеличаване с по-малко от 15 % на равностойността в националната валута. Равностойността в национална валута може да остане непроменена, ако конвертирането би довело до намаляване на размера на тази равностойност.
 5. Сумите, изразени в евро, се преразглеждат от Комитета по искане на ЕС или на държавите по СИП ЮАОР. При извършване на това преразглеждане Комитетът преценява целесъобразността от запазване на последиците от съответните ограничения в реално изражение. За тази цел той може да реши да промени сумите, изразени в евро.
 ДЯЛ V
 ДОГОВОРЕНОСТИ ЗА АДМИНИСТРАТИВНО СЪТРУДНИЧЕСТВО
 Член 35
 Административни условия, на които трябва да отговарят продуктите, за да могат да се ползват от разпоредбите на настоящото споразумение
 1. Продуктите, които по смисъла на настоящия протокол са с произход от държавите по СИП ЮАОР или от ЕС, се ползват към момента на представянето на митническата декларация за внос от произтичащите от споразумението преференции единствено при условие че тези продукти са били изнесени на датата или след датата, на която държавата износител е изпълнила предвидените в параграф 2 разпоредби.
 2. Държавите по СИП ЮАОР и ЕС се ангажират да въведат:
 а)
 съответните мерки на национално и регионално равнище, необходими за прилагане и спазване на правилата и процедурите, установени в настоящия протокол, включително, когато е целесъобразно, мерките, необходими за прилагането на членове 3, 4 и 6 от настоящия протокол;
 б)
 административните структури и системи, необходими за подходящо управление и контрол на произхода на продуктите и за изпълнението на останалите предвидени в настоящия протокол условия.
 Те съобщават информацията, посочена в член 36 от настоящия протокол.
 Член 36
 Съобщаване на информация на митническите органи
 1. Държавите по СИП ЮАОР и ЕС си предоставят взаимно, чрез Европейската комисия, адресите на митническите органи, които отговарят за издаването и проверката на сертификатите за движение EUR.1 и на декларациите за произход или на декларациите на доставчика, както и образци от отпечатъците на печатите, използвани от техните митнически учреждения за издаване на тези сертификати. Сертификатите за движение EUR.1 и декларациите за произход или декларациите на доставчика се приемат за целите на прилагането на преференциалното третиране от датата,


text:
на която информацията бъде получена от Европейската комисия, от секретариата на Южноафриканския митнически съюз и от министерството на промишлеността и търговията на Мозамбик.
 2. Държавите по СИП ЮАОР и ЕС се информират взаимно и незабавно за всички настъпили промени в информацията, посочена в параграф 1.
 3. Посочените в параграф 1 органи действат под ръководството на правителството на съответната държава. Органите, отговарящи за контрола и проверките, са част от държавните органи на съответната държава.
 Член 37
 Взаимопомощ
 1. С цел да гарантират правилното прилагане на настоящия протокол, ЕС и държавите по СИП ЮАОР си оказват взаимопомощ посредством компетентните митнически администрации при проверките на истинността на сертификатите за движение EUR.1, на декларациите за произход или на декларациите на доставчика и на верността на информацията, представена в тези документи.
 2. Органите, с които се извършва консултирането, предоставят съответната информация относно условията, при които продуктът е произведен, като посочват по-специално условията, при които са спазени правилата за произход в различните държави по СИП ЮАОР, в ЕС и в съответните други държави, посочени в членове 4 и 6 от настоящия протокол.
 Член 38
 Проверка на доказателството за произход
 1. Последващите проверки на доказателството за произход се извършват въз основа на анализ на риска и на принципа на случайния подбор или когато митническите органи на държавата вносител имат основателни съмнения относно истинността на такива документи, притежаването на статут на продукти с произход от въпросните продукти или изпълнението на другите изисквания на настоящия протокол.
 2. За целите на прилагането на разпоредбите на параграф 1 митническите органи на държавата вносител връщат сертификата за движение EUR.1 и фактурата, ако същата е била представена, декларацията за произход или копие от тези документи на митническите органи на държавата износител, като при необходимост посочват причините за искането за проверка. Всички получени документи и информация, от които може да се предположи, че предоставената информация в доказателството за произход е невярна, се изпращат в подкрепа на искането за проверка.
 3. Проверката се извършва от митническите органи на държавата износител. За тази цел те имат право да изискват всякакви доказателства и да извършват всякакви проверки на счетоводните документи на износителя или всякакви други проверки, които сметнат за необходими.
 4. Ако митническите органи на държавата вносител решат да спрат предоставянето на преференциално третиране на съответните продукти в очакване на получаването на резултатите от проверката, на вносителя се предлага вдигане на продуктите след предприемането на всички обезпечителни мерки, които бъдат сметнати за необходими.
 5. Митническите органи, поискали проверката, се информират във възможно най-кратък срок за резултатите от нея. Тези резултати трябва да сочат ясно дали документите са истински и дали въпросните продукти могат да се считат за продукти с произход от държава по СИП ЮАОР, от ЕС или от някоя от другите държави, посочени в членове 4 и 6 от настоящия протокол, както и дали изпълняват другите изисквания на настоящия протокол.
 6. Ако в случаите на обосновано съмнение не се получи отговор в рамките на десет (10) месеца от датата на искането за проверка или ако отговорът не съдържа достатъчно информация, за да се определи истинността на


text:
въпросния документ или действителния произход на продуктите, митническите органи, поискали проверката, отказват предоставянето на преференции, освен при наличие на изключителни обстоятелства.
 7. Когато процедурата по проверката или всяка друга налична информация изглежда, че сочи, че разпоредбите на настоящия протокол са нарушени, държавата износител по собствена инициатива или по искане на държавата вносител провежда подходящите разследвания или организира провеждането на тези разследвания с необходимата бързина за установяване и предотвратяване на тези нарушения, като за тази цел заинтересованата страна износител може да покани държавата вносител да участва в тези проверки.
 Член 39
 Проверка на декларациите на доставчика
 1. Проверка на декларациите на доставчика се извършва въз основа на анализ на риска и на принципа на случайния подбор, или когато митническите органи на държавата, в която са били взети предвид такива декларации при издаването на сертификат за движение EUR.1 или при изготвяне на декларация за произход, имат основателни съмнения относно истинността на документа или верността на предоставената в този документ информация.
 2. Митническите органи, пред които е представена декларация на доставчик, могат да поискат от митническите органи на държавата, в която е изготвена декларацията, да издадат информационен сертификат, чийто образец фигурира в приложение VI. Като алтернатива митническите органи, на които е представена декларация на доставчик, могат да поискат от износителя да им представи информационен сертификат, издаден от митническите органи на държавата, в която е изготвена декларацията. Копие от информационния сертификат се съхранява от учреждението, което го е издало, за срок от най-малко три (3) години.
 3. Поискалите проверката митнически органи трябва да бъдат информирани във възможно най-кратък срок за резултатите от нея. Резултатите трябва да сочат ясно дали информацията, предоставена в декларацията на доставчика, е вярна и да дават възможност на митническите органи да определят дали и до каква степен декларацията на доставчика може да се вземе предвид при издаването на сертификат за движение EUR.1 или при изготвянето на декларация за произход.
 4. Проверката се извършва от митническите органи на държавата, в която е изготвена декларацията на доставчика. За тази цел те са оправомощени да изискват всякакви удостоверителни документи и да извършват всякакви проверки на счетоводните документи на доставчика или всякакъв друг контрол, който сметнат за необходим, с цел проверка на верността на декларацията на доставчика.
 5. Всеки сертификат за движение EUR.1 или декларация за произход, издадени или изготвени въз основа на невярна декларация на доставчика, се считат за нищожни.
 Член 40
 Уреждане на спорове
 1. Когато възникнат спорове във връзка с процедурите по проверка, посочени в членове 38 и 39 от настоящия протокол, които не могат да бъдат решени между митническите органи, поискали проверката, и митническите органи, отговарящи за нейното извършване, или когато при тези спорове бъде повдигнат въпрос във връзка с тълкуването на настоящия протокол, те се отнасят до Комитета.
 2. Във всички случаи уреждането на спорове между вносителя и митническите органи на държавата вносител се извършва съгласно законодателството на посочената държава.
 Член 41
 Санкции
 Налагат се санкции на всяко лице, което изготвя или става причина да бъде изготвен документ, съдържащ невярна информация за целите на получаването на преференциално третиране на


text:
продукти.
 Член 42
 Свободни зони
 1. Държавите по СИП ЮАОР и ЕС предприемат всички необходими мерки, за да гарантират, че продуктите, търгувани при действието на доказателство за произход или на декларация на доставчик, в хода на транспортирането на които се използва свободна зона, разположена на тяхна територия, не са заменени с други стоки и не са претърпели манипулации, различни от обичайните операции, имащи за цел да предотвратят тяхното повреждане.
 2. Като изключение от разпоредбите, съдържащи се в параграф 1, когато продукти с произход от държава по СИП ЮАОР или от ЕС се внасят в свободна зона при действието на доказателство за произход и претърпяват обработка или преработка, съответните органи издават нов сертификат за движение EUR.1 по искане на износителя, ако извършената обработка или преработка е в съответствие с разпоредбите на настоящия протокол.
 Член 43
 Дерогации
 1. Дерогации от настоящия протокол могат да бъдат приемани от Комитета, когато развитието на съществуващите производства или създаването на нови производства в държавите по СИП ЮАОР оправдава това.
 1.1
 Преди или едновременно с подаването на искането за дерогация до Комитета заинтересованата(ите) държава(и) по СИП ЮАОР уведомява(т) ЕС за своето искане за дерогация, заедно с основанията за него в съответствие с параграф 2.
 1.2
 ЕС удовлетворява всички искания на държавите по СИП ЮАОР, които са надлежно обосновани в съответствие с настоящия член и които не могат да причинят сериозна вреда на вече установен отрасъл в ЕС.
 2. За да подпомогнат разглеждането от Комитета на исканията за дерогация, държавата(ите) по СИП ЮАОР, която(които) е(са) отправила(и) искането, предоставя(т) в подкрепа на искането си възможно най-пълна информация посредством формуляра, посочен в приложение VII, обхващаща по-специално следните точки:
 а)
 описание на завършения продукт;
 б)
 естество и количество на материалите с произход от трета държава;
 в)
 естество и количество на материалите с произход от държавите по СИП ЮАОР или от държавите или териториите, посочени в членове 4 и 6 от настоящия протокол, или на материалите, които са били преработени в тях;
 г)
 методи на производство;
 д)
 добавена стойност;
 е)
 брой на работниците и служителите в съответното предприятие;
 ж)
 очакван обем на износа за ЕС;
 з)
 други възможни източници на доставка на суровини;
 и)
 основания за исканото времетраене с оглед на усилията за откриване на нови източници на доставка;
 й)
 други бележки.
 Същите правила се прилагат и за всяко искане за удължаване на срока. Комитетът може да изменя формуляра.
 3. При разглеждането на исканията за дерогация по-специално се взема предвид:
 а)
 равнището на развитие или географското разположение на заинтересованата държава или държави по СИП ЮАОР;
 б)
 случаите, в които прилагането на съществуващите правила за произход би засегнало чувствително способността на съществуващ отрасъл в държава по СИП ЮАОР да продължи износа си за ЕС, като се посочат по-специално случаите, в които това може да доведе до преустановяване на нейната дейност;
 в)
 специфичните случаи, в които може ясно да се докаже, че правилата за произход могат да възпрепятстват влагането на значителни инвестиции в даден отрасъл, и в които дерогация, която благоприятства осъществяването на инвестиционната програма, би позволила поетапното изпълнение на тези правила.
 4. При


text:
всеки отделен случай се извършва проверка, за да се установи дали правилата относно кумулацията на произхода не предоставят решение на проблема.
 5. Освен това когато искането за дерогация засяга най-слаборазвита държава по СИП ЮАОР, разглеждането се извършва в благоприятна светлина, като се обръща особено внимание на:
 а)
 икономическото и социалното въздействие на решението, което трябва да се вземе, по-специално по отношение на заетостта;
 б)
 необходимостта от прилагане на дерогацията в течение на определен период от време, като се отчитат особеното положение в съответната държава по СИП ЮАОР и нейните затруднения.
 6. При разглеждането на исканията се отделя особено внимание при всеки отделен случай на възможността да се предостави статут на продукти с произход на продукти, които включват в своя състав материали с произход от най-слаборазвитите държави или от развиващите се държави, с които една или повече от държавите по СИП ЮАОР имат специални отношения, при условие че може да се установи удовлетворително административно сътрудничество.
 7. Без да се засягат параграфи 1 — 6, дерогацията се предоставя, когато добавената стойност към продуктите без произход, използвани в съответната държава по СИП ЮАОР, е най-малко 45 % от стойността на завършения продукт, при условие че дерогацията не причинява сериозна вреда на икономически отрасъл на ЕС или на една или повече държави членки.
 8. Комитетът предприема необходимите стъпки, за да гарантира, че решението ще се вземе възможно най-бързо и във всеки случай не по-късно от седемдесет и пет (75) работни дни след получаване на искането от съпредседателя на Комитета от страна на ЕС. Ако ЕС не информира държавите по СИП ЮАОР за позицията си по искането в рамките на този срок, искането се счита за прието.
 9.
 а)
 Срокът на валидност на дерогацията се определя от Комитета, като в общия случай той е пет (5) години.
 б)
 Решението за дерогация може да предвижда подновявания, без да е необходимо ново решение на Комитета, при условие че съответната държава или държави по СИП ЮАОР представят три (3) месеца преди края на всеки срок доказателство, че все още не могат да изпълнят условията на настоящия протокол, от които е извършена дерогация. Ако се направи възражение по отношение на удължаването на срока, Комитетът го разглежда във възможно най-кратък срок и приема решение дали да удължи срока на действие на дерогацията. Комитетът действа в съответствие с изискванията на параграф 8. Предприемат се всички необходими мерки за избягване на прекъсвания в прилагането на дерогацията.
 в)
 В сроковете, посочени в букви a) и б), Комитетът може да преразгледа условията за прилагане на дерогацията, ако е настъпила съществена промяна във фактическата обстановка, мотивирала решението за нейното предоставяне. След приключване на това преразглеждане Комитетът може да реши да измени условията на своето решение по отношение на обхвата на дерогацията или на всяко друго установено преди това условие.
 10. Независимо от параграфи 1 — 9, на Намибия се предоставя автоматична дерогация за приготвени храни и консерви от бял тон (Thunnus alalunga) от позиция по ХС 1604, произведени от бял тон без произход от позиции по ХС 0302 или 0303, от датата, на която споразумението


text:
поражда действие между Намибия и ЕС в съответствие с член 113 от настоящото споразумение, в рамките на годишна квота от 800 метрични тона.
 11. Независимо от параграфи 1 — 9, на Мозамбик се предоставя автоматична дерогация от член 7, параграф 2, буква в) от настоящия протокол. Тази дерогация се прилага за срок от пет (5) години от датата на влизане в сила на настоящото споразумение за скариди и омари от позиции по ХС 0306 и 1605, уловени в изключителната икономическа зона на Мозамбик и разтоварени и преработени в Мозамбик.
 ДЯЛ VI
 СЕУТА И МЕЛИЛА
 Член 44
 Специални условия
 1. Изразът „ЕС“, използван в настоящия протокол, не обхваща Сеута и Мелила. Изразът „продукти с произход от ЕС“ не обхваща продуктите с произход от Сеута и Мелила.
 2. Разпоредбите на настоящия протокол се прилагат mutatis mutandis при определяне дали продуктите могат да се считат с произход от държава по СИП ЮАОР, когато се внасят в Сеута и Мелила.
 3. Когато продукти, които са изцяло получени в Сеута, Мелила или в ЕС, се обработват и преработват в държава по СИП ЮАОР, те се считат за изцяло получени в държавите по СИП ЮАОР.
 4. Обработките или преработките, извършени в Сеута, Мелила или в ЕС, се считат за извършени в държава по СИП ЮАОР, когато материалите се подлагат на последваща обработка или преработка в държава по СИП ЮАОР.
 5. За целите на прилагането на параграфи 3 и 4 недостатъчните операции, изброени в член 9 от настоящия протокол, не се считат за обработка или преработка.
 6. Сеута и Мелила се считат за една територия.
 ДЯЛ VII
 ЗАКЛЮЧИТЕЛНИ РАЗПОРЕДБИ
 Член 45
 Преразглеждане и прилагане на правилата за произход
 1. В съответствие с член 101 от настоящото споразумение, веднъж годишно или когато държавите по СИП ЮАОР или ЕС отправят искане за това, Съвместният съвет разглежда прилагането на разпоредбите на настоящия протокол и икономическите последици от тях с оглед внасяне на необходимите изменения или тяхното съответно адаптиране.
 2. Съвместният съвет взема предвид, наред с други фактори, въздействието на технологичното развитие върху правилата за произход.
 3. Взетите решения се изпълняват във възможно най-кратки срокове.
 4. В съответствие с член 50 от настоящото споразумение Комитетът взема inter alia решенията относно дерогациите от настоящия протокол при условията, установени в член 43 от настоящия протокол.
 Член 46
 Приложения
 Приложенията към настоящия протокол съставляват неразделна част от него.
 Член 47
 Прилагане на протокола
 ЕС и всяка от държавите по СИП ЮАОР предприемат необходимите мерки за прилагането на настоящия протокол.
 (1) Ангажиментите за осигуряване на административно сътрудничество между ЕС и държавите по СИП АКТБ са предвидени в съответните им протоколи относно правилата за произход и административното сътрудничество.
 (2) Решение 2009/729/ЕО на Съвета от 13 юли 2009 г.
 (3) В съответствие с приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа, както и последващите изменящи го и свързани с него правни актове.
 (4) За целите на това специфично изключване се прилагат правилата на ЕС за непреференциален произход.
 (5) В съответствие с членове 17 и 18 от Регламент


text:
(ЕС) No 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции.
 (6) В съответствие с член 6 от Регламент (ЕС) No 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции; материалите, които се ползват от безмитен режим по силата на специалния насърчителен режим за устойчиво развитие и добро управление, посочен в членове 9 — 16 от същия регламент, но не съгласно общия режим, предвиден в член 6 от същия регламент, не попадат в обхвата на тази разпоредба.
 (7) За целите на това специфично изключване се прилагат правилата на ЕС за непреференциален произход.
 (8) За целите на това конкретно изключване се прилагат правилата на ЕС за непреференциален произход.
 ПРИЛОЖЕНИЕ I
 Уводни бележки към списъка в приложение II
 Бележка 1
 В списъка се определят условията, на които трябва да отговарят всички продукти, за да се считат за достатъчно обработени или преработени по смисъла на член 8 от протокола.
 Бележка 2
 1.
 В първите две колони от списъка е описан полученият продукт. В първата колона е посочен номерът на позицията или номерът на главата от Хармонизираната система, а втората колона съдържа описанието на стоките, използвано в посочената система за тази позиция или глава. За всяко вписване в първите две колони е посочено правило в колона 3 или 4. Когато в някои случаи вписаният номер в първата колона се предхожда от „ex“, това означава, че правилата в колона 3 или 4 се прилагат само към частта от тази позиция, описана в колона 2.
 2.
 Когато няколко номера на позиции са групирани заедно в колона 1 или е посочен номер на глава и поради това при описанието на продуктите в колона 2 е използвана по-обща формулировка, посочените в колона 3 или 4 прилежащи правила се прилагат по отношение на всички продукти, които в рамките на Хармонизираната система са класирани в позиции на главата или в които и да било от позициите, групирани заедно в колона 1.
 3.
 Когато в списъка съществуват различни правила, приложими към различни продукти от една и съща позиция, всяко тире съдържа описание на тази част от позицията, по отношение на която се прилагат прилежащите правила в колона 3 или 4.
 4.
 Когато за вписване в първите две колони е посочено правило както в колона 3, така и в колона 4, износителят може да избере алтернативно да приложи правилото, предвидено в колона 3 или в колона 4. Ако в колона 4 не е посочено правило за произход, трябва да се приложи правилото, предвидено в колона 3.
 Бележка 3
 1.
 Разпоредбите на член 8 от настоящия протокол, отнасящи се за продуктите, придобили статут на продукти с произход, които се използват при производството на други продукти, се прилагат независимо дали този статут е бил придобит в завода, където се използват тези продукти, или в друг завод в ЕС или в държавите по СИП ЮАОР.
 Пример:
 Двигател от позиция No 8407, за който важи правилото, че стойността на материалите без произход, които могат


text:
да бъдат вложени в него, не може да надхвърля 40 % от цената франко завода, е произведен от „други легирани стомани, грубо оформени чрез изчукване или чрез коване“ от позиция No ex 7224.
 Ако тази заготовка е била изкована в ЕС от стоманен блок без произход, тя вече е придобила статут на продукт с произход съгласно правилото за позиция No ex 7224 в списъка. В този случай при изчисляването на стойността на двигателя заготовката може да бъде считана за продукт с произход, независимо дали тя е била произведена в същия завод или в друг завод в ЕС. Следователно стойността на стоманения блок без произход не се взема предвид при сумиране на стойността на използваните материали без произход.
 2.
 Правилото в списъка определя минималната изискуема степен на обработка или преработка, като извършването на обработка или преработка в по-голяма степен от изискуемата също води до придобиване на статут на продукт с произход; и обратното — извършването на обработка или преработка в по-малка степен не може да доведе до придобиване на статут на продукт с произход. Следователно ако дадено правило предвижда възможността за използване на материал без произход на определен етап от производството, използването на този материал на по-ранен етап от производството е позволено, а използването на този материал на по-късен етап от производството не е позволено.
 3.
 Без да се засяга бележка 3.2, когато дадено правило гласи, че могат да се използват „материали от всяка позиция“, могат да се използват и материали от същата позиция, в която е класиран продуктът, но при условие че се спазват всички специфични ограничения, които също могат да се съдържат в това правило. Въпреки това изразът „производство от материали от всяка позиция, включително от другите материали от позиция No ...“ означава, че могат да се използват само материалите, класирани в същата позиция като продукта и с различно описание от това на продукта, дадено в колона 2 от списъка.
 4.
 Когато правило в списъка гласи, че определен продукт може да бъде произведен от повече от един материал, това означава, че може да се използват един или повече материали. То не изисква да бъдат използвани всички материали.
 Пример:
 Правилото за тъкани от позиции No 5208 — 5212 предвижда, че могат да се използват естествени влакна и че измежду останалите материали могат да се използват и химически материали. Това не означава, че трябва да се използват и двата материала; възможно е да се използва единият или другият, или да се използват и двата заедно.
 5.
 Когато правило в списъка гласи, че даден продукт трябва да бъде произведен от конкретен материал, това условие очевидно не ограничава използването на други материали, които поради естеството си не могат да изпълнят изискванията на правилото. (Вж. също бележка 6.3 по-долу по отношение на текстилните изделия).
 Пример:
 Правилото за приготвени храни от позиция No 1904, което изрично изключва използването на житни растения без произход и на техните производни, не ограничава използването на минерални соли, химикали и други добавки, които не са продукти, получени от житни растения.
 Това правило обаче не се прилага за продуктите, които, независимо


text:
че не могат да бъдат произведени от конкретните материали, включени в списъка, могат да бъдат произведени от материал от същото естество на по-ранен етап от производството.
 Пример:
 В случай на облекло от ex глава 62, произведено от нетъкани материали, ако за този клас изделия е разрешено използването само на прежди без произход, не е възможно като изходен материал да се използват нетъкани платове — дори и нетъканите платове като правило да не могат да бъдат произведени от прежда. В такива случаи изходният материал, който следва да бъде използван, обикновено е на етапа от обработката, предшестващ преждата, а именно на етап влакно.
 6.
 Когато в дадено правило в списъка са дадени две процентни стойности за максималната стойност на материалите без произход, които могат да бъдат използвани, тези процентни стойности не могат да бъдат сборувани. С други думи максималната стойност на всички използвани материали без произход никога не може да надхвърля най-високия от посочените проценти. Освен това отделните проценти не трябва да бъдат превишавани по отношение на конкретните материали, за които се прилагат.
 Бележка 4
 1.
 Изразът „естествени влакна“, използван в списъка, се отнася за влакна, които не са изкуствени или синтетични. Той се отнася единствено до етапите преди преденето, като включва и отпадъците, и, освен ако не е предвидено друго, включва влакна, които са кардирани, пенирани или обработени по друг начин, но не изпредени.
 2.
 Изразът „естествени влакна“ включва конски косми от позиция No 0503, естествена коприна от позиции No 5002 и 5003, както и влакната от вълна, фините или грубите животински косми от позиции No 5101 — 5105, памучните влакна от позиции No 5201 — 5203 и другите растителни влакна от позиции No 5301 — 5305.
 3.
 Изразите „предилна маса“, „химически материали“ и „материали за производство на хартия“ се използват в списъка, за да се опишат материалите, които не са класирани в глави 50 — 63 и които могат да бъдат използвани за производството на изкуствени, синтетични или хартиени влакна или прежди.
 4.
 Изразът „синтетични или изкуствени щапелни влакна“ се използва в списъка за обозначаване на кабели от синтетични или изкуствени нишки, щапелни влакна или отпадъци от синтетични или изкуствени щапелни влакна от позиции No 5501 — 5507.
 Бележка 5
 1.
 Когато за определен продукт в списъка има препратка към настоящата бележка, условията, посочени в колона 3, не се прилагат за отделните основни текстилни материали, използвани при производството на този продукт, които взети заедно представляват 10 % или по-малко от общото тегло на всички използвани основни текстилни материали. (Вж. също бележки 5.3 и 5.4 по-долу.)
 2.
 Посоченото в бележка 5.1 допустимо отклонение обаче може да се прилага само при смесени продукти, които са били изработени от два или повече основни текстилни материала.
 Основните текстилни материали са, както следва:
 —
 естествена коприна,
 —
 вълна,
 —
 груби животински косми,
 —
 фини животински косми,
 —
 конски косми,
 —
 памук,
 —
 хартия и материали за производство на хартия,
 —
 лен,
 —
 коноп,
 —
 юта и други текстилни ликови влакна,
 —
 сизал и други текстилни влакна от рода Agave,
 —
 кокосово влакно, абака, рами и


text:
други растителни текстилни влакна,
 —
 синтетични нишки,
 —
 изкуствени нишки,
 —
 електропроводими нишки,
 —
 синтетични щапелни влакна от полипропилен,
 —
 синтетични щапелни влакна от полиестер,
 —
 синтетични щапелни влакна от полиамид,
 —
 синтетични щапелни влакна от полиакрилонитрил,
 —
 синтетични щапелни влакна от полиимид,
 —
 синтетични щапелни влакна от политетрафлуороетилен,
 —
 синтетични щапелни влакна от полифенилен сулфид,
 —
 синтетични щапелни влакна от поливинилхлорид,
 —
 други синтетични щапелни влакна,
 —
 изкуствени щапелни влакна от вискоза,
 —
 други изкуствени щапелни влакна,
 —
 прежди от полиуретан, с полиетерни гъвкави сегменти, дори обвити,
 —
 прежди от полиуретан, с полиестерни гъвкави сегменти, дори обвити,
 —
 продукти от позиция No 5605 (метални и метализирани прежди), съдържащи лента, състояща се от сърцевина от алуминиево фолио или от сърцевина от пластмасов филм, дори покрита с алуминиев прах, с ширина, непревишаваща 5 mm, слепена чрез прозрачно или цветно лепило между два слоя пластмасов филм,
 —
 други продукти от позиция No 5605.
 Пример:
 Прежда от позиция No 5205, изработена от памучни влакна от позиция No 5203 и синтетични щапелни влакна от позиция No 5506, е смесена прежда. Поради това синтетичните щапелни влакна без произход, които не отговарят на правилата за произход (изискващи производство от химически материали или от предилна маса), могат да бъдат използвани в съотношение до 10 % от теглото на преждата.
 Пример:
 Вълнена тъкан от позиция No 5112, изработена от вълнена прежда от позиция No 5107 и синтетична прежда от щапелни влакна от позиция No 5509, е смесена тъкан. Поради това синтетичната прежда, която не отговаря на правилата за произход (изискващи производство от химически материали или от предилна маса), или вълнената прежда, която не отговаря на правилата за произход (изискващи производство от естествени влакна, които не са кардирани или пенирани или подготвени по друг начин за предене), или комбинацията от двата вида може да бъде използвана, при условие че общото ѝ тегло не надхвърля 10 % от теглото на тъканта.
 Пример:
 Тъфтинг изделие от позиция No 5802, изработено от памучна прежда от позиция No 5205 и памучна тъкан от позиция No 5210, е смесен продукт само ако памучната тъкан сама по себе си е смесена тъкан, изработена от прежди, класирани в две отделни позиции, или ако използваните памучни прежди сами по себе си са смеси.
 Пример:
 Ако съответното тъфтинг изделие е било произведено от памучна прежда от позиция No 5205 и синтетична тъкан от позиция No 5407, тогава очевидно използваните прежди са два отделни основни текстилни материала и тъфтинг изделието съответно е смесен продукт.
 3.
 В случай на продукти, включващи „прежди от полиуретан, с полиетерни гъвкави сегменти, дори обвити“, това допустимо отклонение е 20 % по отношение на тази прежда.
 4.
 В случай на продукти, включващи „лента, състояща се от сърцевина от алуминиево фолио или от сърцевина от пластмасов филм, дори покрита с алуминиев прах, с ширина, непревишаваща 5 mm, слепена чрез лепило между два слоя пластмасов филм“, това допустимо отклонение е 30 % по отношение на тази лента.
 Бележка 6
 1.
 По отношение на текстилните продукти, които са отбелязани в списъка с бележка под линия, препращаща към настоящата


text:
уводна бележка, текстилните гарнитури (пасмантерийни изделия) и принадлежности, които не отговарят на правилото, предвидено в колона 3 от списъка за съответните продукти, които са изработени от тях, могат да се използват, при условие че тяхното тегло не надхвърля 10 % от общото тегло на всички вложени текстилни материали.
 Текстилните гарнитури (пасмантерийни изделия) и принадлежности са класирани в глави 50 — 63. Подплатите и междинните подплати не се считат за гарнитури или принадлежности.
 2.
 Нетекстилните гарнитури и принадлежности или другите използвани материали, в които се съдържа текстил, не е необходимо да отговарят на условията, предвидени в колона 3, дори ако попадат извън обхвата на бележка 3.5.
 3.
 В съответствие с бележка 3.5 всички нетекстилни гарнитури и принадлежности или други продукти, които са без произход и които не съдържат никакъв текстил, могат въпреки това да се използват свободно, когато не могат да бъдат изработени от материалите, изброени в колона 3.
 Например (1) ако правило в списъка предвижда, че за определен текстилен артикул, като блуза, трябва да се използва прежда, това не означава, че не могат да се използват метални артикули като копчета, защото те не могат да бъдат направени от текстилни материали.
 4.
 Когато се прилага процентно правило, стойността на гарнитурите и принадлежностите трябва да бъде взета предвид при изчисляването на стойността на вложените материали без произход.
 Бележка 7
 1.
 За целите на позиции No ex 2707, 2713 — 2715, ex 2901, ex 2902 и ex 3403, под „специфични преработки“ се разбират следните операции:
 а)
 вакуумна дестилация;
 б)
 редестилация чрез процес на дълбоко фракциониране;
 в)
 крекинг;
 г)
 риформинг;
 д)
 екстракция чрез селективни разтворители;
 е)
 преработка, включваща съвкупността от следните операции: обработка с концентрирана сярна киселина или с олеум, или със серен триоксид (серен анхидрид); неутрализация чрез алкални агенти; обезцветяване и пречистване с помощта на активна (естествена) глина, с активирана глина, с активен въглен или с боксит;
 ж)
 полимеризация;
 з)
 алкилиране;
 и)
 изомеризация.
 2.
 За целите на позиции No 2710, 2711 и 2712 под „специфични преработки“ се разбират следните операции:
 а)
 вакуумна дестилация;
 б)
 редестилация чрез процес на дълбоко фракциониране;
 в)
 крекинг;
 г)
 риформинг;
 д)
 екстракция чрез селективни разтворители;
 е)
 преработка, включваща съвкупността от следните операции: обработка с концентрирана сярна киселина или с олеум, или със серен триоксид (серен анхидрид); неутрализация чрез алкални агенти; обезцветяване и пречистване с помощта на активна (естествена) глина, с активирана глина, с активен въглен или с боксит;
 ж)
 полимеризация;
 з)
 алкилиране;
 и)
 изомеризация;
 й)
 десулфуризация с помощта на водород, само по отношение на тежките масла, попадащи в позиция No ex 2710, водеща до намаляване най-малко с 85 % на съдържанието на сяра в обработваните продукти (метод ASTM D 1266-59 T);
 к)
 депарафинизация по начин, различен от обикновеното филтруване, само за продуктите, попадащи в позиция No 2710;
 л)
 обработка с водород, различна от десулфуризацията, само по отношение на тежките масла, попадащи в позиция No ex 2710, при която водородът участва активно в химическа реакция, осъществена при налягане, по-високо от 20 bar, и при температура, по-висока от 250 °С, с помощта на катализатор. Довършителната обработка с водород на смазочните масла